**REFERAT FRA ARBEIDSUTVALGETS TELEFONMØTE 27.10.2017**

**Følgende deltok:**

Vidar Eltun, Even Aleksander Hagen, Åshild Kjelsnes, Eirik Haga, Jan Geir Solheim , Per Berger og Jon Askeland – samt Jørand Ødegård Lunde og Arne Bang.

**Følgende saker ble behandlet:**

17/17 Protokoller

18/17: Referatsaker

19/17: Stortingsbehandlingen av NTP 2018-29

20/17: Forslag til Handlingsprogram NTP 2018-23. Uttalelse

21/17: Eventuelt

1. Valg av nestformann

**17/17: PROTOKOLLER**

Det vises til protokollene fra arbeidsutvalgets telefonmøte den 21 april 2017 og Stamvegutvalgets årsmøte den 5 mai.

Sekretæren har ikke mottatt merknader til protokollene – som begge er utlagt på [www.stamvegutvalget.no](http://www.stamvegutvalget.no) (se Stamvegutvalget/møtereferater)

**VEDTAK:**

Arbeidsutvalget godkjenner protokollene fra arbeidsutvalgets møte den 21 april 2017 og Stamvegutvalgets årsmøte den 5 mai.

**18/17: REFERATSAKER**

Her ble følgende saker referert:

**a) Statsbudsjettet 2018**

Samferdselsdepartementets omtale av E16 i statsbudsjettet for 2018 og andre aktuelle dokumenter er lagt ut under «Aktuelt» på [www.stamvegutvalget.no](http://www.stamvegutvalget.no)

Følgende beløp foreslås til større prosjekter i mill.kr:

* Sandvika – Wøyen 280
* Bjørum – Skaret 60
* Bagn - Bjørgo 310
* Varpet - Smedalsosen 10
* Øye – Eidsbru 109

Det ble for øvrig opplyst at det var bevilget 580 mill.kr til planlegging av fellesprosjektet Ringeriksbanen og E16.

.

**b) Jon Askeland ny representant fra Hordaland.**

I det Nils T Bjørke er valgt inn på Stortinget har Hordaland fylkeskommune valgt Jon Askeland som sin nye representant i Stamvegutvalget. Han er ordfører i Radøy kommune og har også overtatt Nils T Bjørkes lederverv i Hordalands Utval for miljø og samferdsel..

1. **Reguleringsplan Skaret- Høgkastet på høring**

E16 mellom Sandvika og Hønefoss er et samarbeidsprosjekt mellom BaneNOR og Statens vegvesen i fellesprosjektet Ringeriksbanen og E16.

Strekningen Skaret –Høgkastet (1 km sør for Sundvollen) er eneste delstrekning som skal gjennomføres som eget prosjekt i regi av Statens vegvesen. E16 får på denne strekningen 4 felts veg og 110 km fartsgrense. Hele strekningen er på 8.7 km – hvor 5.1 km er i dagen, og resten er fordelt på to tunneller. Reguleringsplanen skal endelig behandles i Hole kommunestyre den 19 desember.

1. **Filefjelltunnellen ble åpnet 29/9 – og E16 100% vintersikker**

Den 29/9 var det offisiell åpning av prosjektet Varpet bru – Smedalsosen der regionvegsjefene Helge Eidsnes(region vest) og Per Morten Lund (region øst) sto for snorklippingen ledsaget av fylkesordførene Jenny Følling og Even Aleksander Hagen samt ordførene Jan Geir Solheim og Vidar Eltun.

Åpningen ble kombinert med markeringer av Kongevegen ved Vindhella og Kvamskleiva i tilknytning til tildeling av Europa Nostra prisen mv.

Det vises til nærmere omtale på [www.stamvegutvalget.no](http://www.stamvegutvalget.no) – se «Aktuelt» saker den 3/10 og 22/9, og også fra 9/5 da stamvegutvalget befarte og ble orientert om Filefjelltunnellen.

1. **Tilknytningsvegene til E16 - nye momenter**

E16 har mange tilknytningsveger, og følgende nye momenter refereres her til orientering:

* E16 østover fra Hønefoss opprustes

I statsbudsjettet 2018 foreslås planleggingsmidler til strekningen Nymoen-Eggemoen, som vil korte ned reiseavstanden med 4-6 km og drastisk redusere høydeforskjeller.

Det er også lagt opp til anleggsstart på E16 Eggemoen- Jevnaker-Olum høsten 2018 med ferdigstillelse i 2022.

Med disse to prosjektene vil hele strekningen Hønefoss-Gardermoen få god standard.

* Fv33 fra Bjørgo til Gjøvik er i ferd med å fullføres

Fv 33 binder sammen E16 og Vestlandet/Valdres med Mjøsområdet og hele Østlandsområdet nord for Osloområdet. Det er nå lagt opp til at arbeidet med reststrekningen over Tonsåsen startes opp med sikte på ferdigstillelse i 2021.

* Fv51 over Valdresflya vurderes som helårsveg.

Oppland fylkeskommune har fått utført en mulighetsstudie for Valdresflya som er begrenset til en vurdering om noe tidligere åpning om våren til å investere 25 mill.kr for helårsdrift.

Utfra at vinterbrøyting vil innebære at Valdresflya blir desidert raskeste helårsveg mellom Bergen og Trondheim har regionstyret i Valdres gitt innspill på at det bør gjennomføres en konseptvalgutredning for Valdresflya. Jfr at også Stamvegutvalget ba om dette i sin uttalelse til NTP.

* Rv5 opprustes – Loftesnesbrua og Kjøsnesbrua

På Rv5 ( Lærdal-Florø)som i NTP er en tilknytnigsveg til E16 vil Loftesnesbrua i Sogndal bli åpnet den 1. desember..

Det er også prioritert midler til forberedende arbeider til rassikringsprosjektet Kjøsnesfjorden - med sikte på anleggsstart i 2019.

1. **Transport og kommunikasjonskomiteen orientert om Stamvegutvalget**

Lederen har orientert de nye medlemmer i transport og kommunikasjonskomiteen på Stortinget om Stamvegutvalgets arbeid -med henvisning til stamvegportalen.

**VEDTAK:**

Arbeidsutvalget tar referatsakene til etterretning.

**19/17: STORTINGSBEHANDLINGEN AV NTP 2018-29**

Det vises til sak 16/17 i årsmøtet der St.meld.33 om NTP 2018-23 ble drøftet, og som resulterte i enighet om å oversende Stortingets TKKomite et innpill med fokus på:

* Fullføring av E16 med en tilføyelse om at satsingen på E134 i sør vil styrke E16 sin rolle som øst-vest forbindelse i nord.
* Prioritering av Skaret-Hønefoss og Stanghelle-Arna i første periode
* Prioritering av de dårligste strekningene.
* Økte rammer til rassikring.

I stortinget var det tverrpolitisk enighet om rask utbygging av Skaret- Hønefoss og Voss-Arna.

E16 ble også styrket i forhold til stortingsmeldingen ved at samarbeidspartiene på Stortinget gikk inn for følgende hovedvegforbindelser mellom Østlandet og Vestlandet:

* E134 – som sørlig hovedvegforbindelse
* E16, Rv7 og Rv52 som nordlige hovedvegforbindelser

og at opposisjonspartiene hadde forslag om riksvegbevilgninger til Fagernes-Hande, Kvamskleiva, Nærøyfjorden og Oppheim-Voss som alle, sammen med Ljøsne-Tønjum , tidligere har vært prioritert i NTP. Alle disse prosjektene har god planstatus.

Det ble ingen endringer i de økonomiske rammene /herunder til rassikring) og mellom ulike prosjekter mv i stortingsbehandlingen.

I likhet med Rv7 og Rv52 ble det ikke foreslått ordinære riksvegmidler til nye prosjekter på E16 i første planperiode, men bestemt at noen delstrekninger skulle opprustes med strekningsvise utbedringsmidler. På E16 var dette på strekningen FagernesS-Øye der stortingsflertallet spesielt prioriterte Reiessvingen , Røn og omkjøring forbi Fagernes.

Hvilke større investeringsprosjekter som skal prioriteres på de tre nordlige alternativer framover vil det bli arbeidet videre med sikte på gradvis utvikling av vegstandarden –og å finne de prosjektene som gir best nytte i forhold til kostnadene.

Som det går fram av fagrapporter mv i øst-vest prosessen vil E16 i vesentlig grad komme styrket ut i nytte/kostnadsberegningene basert på at E134 utbygges i forhold til beregningene i Øst-vestutredningen.

Fra stortingsbehandlingen vises det til de dokumenter som er lagt ut på

[www.stamvegutvalget.no](http://www.stamvegutvalget.no) under «Aktuelt» den 22 juni om

stortingsbehandlingen om NTP.

Det vises spesielt til dokumentene:

* Omtale av E16 – utdrag av Innst. 460 S Kap 14.2.7
* Omtalen av Øst-Vest problemstillingene i stortingsbehandlingen

Dette til orientering og som drøftingsgrunnlag..

I møtet ble det spesielt presisert at de økonomiske rammene til rassikring var for lave og at det måtte arbeides for økning.

**VEDTAK:**

Arbeidsutvalget tar orienteringen om stortingsbehandlingen av NTP 2018-2029 til etterretning, og som grunnlag for Stamvegutvalgets videre arbeid.

**20/17: FORSLAG TIL HANDLINGSPROGRAM FOR NTP 2018-23**

Det legges i denne sak opp til å drøfte Statens vegvesen sitt forslag til handlingsprogram for NTP 2018-23 for å ta stilling til eventuell uttalelse fra stamvegutvalget.

Etter stortingsbehandlingen av NTP den 19. juni 2017 foregår oppfølgningen med handlingsprogrammet i regi av Statens Vegvesen -som skal ha uttalelsene. Uttalefristen er 31/12-2017 og det endelige handlingsprogram vil bli fastsatt av Statens vegvesen i februar 2018.

Forlaget til handlingsprogram 2018-29 (255 sider) er lagt ut på [www.stamvegutvalget.no](http://www.stamvegutvalget.no) under «Aktuelt» sammen med følgende dokumenter – som også følger vedlagt denne sak:

1. Forslag HP rute 5c E16 Sandvika-Bergen med tilknytninger
2. Strekningsvis status for hele E16 (store prosjekter og rassikring)
3. Utbedringsstrekninger langs E16 (sålangt bare FagernesS-Øye)

I vedlegg 1 er det gitt en omtale av alle de større prosjekter som er foreslått i første og annen planperiode, og oversikten i vedlegg 2 viser disse i forhold til tidligere programmer samt årstall for fullføring av prosjekter og planer.

Alle disse store prosjekter/rassikringsprosjekter følger her Stortingets prioriteringer, mens det av vedlegg 3 framgår at Statens vegvesen ikke har funnet rom for Stortingets prioritering av omkjøring rundt Fagernes i sitt forslag vedrørende utbedringsstrekningene.

Det er vanskelig å få gjort endringer i de foreslåtte «riksveginvesteringer» i første periode, men det er åpnet for at både Skaret-Hønefoss og Stanghelle –Arna kan starte opp i føste seksårsperiode forutsatt at det gis tilslutning til et opplegg for delvis bompengefinansiering.

Ved økte rammer til rassikringstiltak eller utsettelse av prioriterte prosjekter er Kvamskleiva byggeklar og Nærøydalstunnelen har ferdig reguleringsplan.

Forøvrig er det ferdige kommunedelsplaner både for Fagernes-Hande, Ljøsne-Tønjum og Oppheim-Voss som alle tidligere har vært inne i NTP

Planlegging av videre planer/utbygging må skje i den videre prosess med neste NTP)

I vedlegg 4 følger et utkast til uttalelse til drøftelse og behandling.

**VEDTAK:**

.Arbeidsutvalget slutter opp om det framlagte utkast til uttalelse til Statens vegvesen sitt forslag til handlingsprogram 2018-2023 (2029)

Uttalelsen sendes Vegdirektoratet med gjenpart til medlemmene

**21/17: EVENTUELT**

Her ble følgende sak tatt opp:

1. **Valg av nestformann**

Nils T Bjørke, som var nestformann i Stamvegutvalget, ble valgt inn på Stortinget i høst og Hordaland har erstattet ham med Jon Askeland.

Det ble i møtet enighet om å velge ny nestformann, og det ble fattet følgende enstemmige

**VEDTAK:**

Arbeidsutvalget velger Jon Askeland som ny nestformann.